पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. लाइब्रेरी पुस्तक, साइंस किट्स और मैप मास्टर्स घोटाले की जांच के लिए पंजाब सरकार द्वारा जस्टिस एएन जिंदल की ज्यूृडिशियल इंक्वायरी करने के लिए नियुक्ति को कांग्रेस ने चुनौती दी है।
पार्टी प्रवक्ता सुखपाल खैहरा ने पंजाब सरकार के रवैये पर सवाल खड़ा किया है। कहा है कि ज्युडिशियल जांच के लिए नियुक्ति पहले कैबिनेट पारित की जाती है। इसके बाद राज्यपाल की मंजूरी के बाद संबंधित कमीशन को अधिकार मिलते हैं।
इसके उलट मुख्यमंत्री प्रकाश सिंह बादल ने जस्टिस जिंदल को साधारण विभागीय आदेशों के जरिए ज्यूडिशियल जांच सौंपी दी है। इससे साफ जाहिर है कि उन्होंने प्रदेश की जनता के साथ धोखा किया है। कांग्रेस पार्टी ने कहा कि प्रदेश सरकार अभी से शिक्षा मंत्री सिकंदर सिंह मलूका को बचाने के लिए हरसंभव मदद कर रही है।
कांग्रेस भवन में सुखपाल खैहरा, योजना बोर्ड के पूर्व डिप्टी चेयरमैन आरआर भारद्वाज और कांग्रेस के उपप्रधान गुरप्रीत सिंह कांगड़ ने कहा कि जस्टिस जिंदल 'ज्यूडिशियल प्रोबÓ का गठन कमिशन्स ऑफ इंक्वायरी एक्ट 1952 के तहत किया जाना चाहिए था। उन्होंने कहा कि केवल किसी जज को जांच सौंपने से जांच ज्यूडिशियल नहीं हो जाती।
सुखपाल खैहरा ने कहा कि शिक्षा मंत्री सिकंदर सिंह मलूका शिक्षा अधिकारियों को समर्थन जुटाने के मौखिक निर्देश दे रहे हैं, इससे साफ जाहिर है कि वह अपने पद का दुरुपयोग कर रहे हैं। इसलिए उन्हें कैबिनेट से तुरंत बर्खास्त करना चाहिए।
पन्नू सच सामने लाएं
खैहरा ने डायरेक्टर जनरल स्कूल काहन सिंह पन्नू से अपील की कि जनता के करोड़ों रुपयों को बचाने के लिए वे सच सामने लाएं। उन्होंने सरकार से पन्नू की जांच रिपोर्ट सार्वजनिक करने को कहा। उन्होंने आरोप लगाया कि मलूका इस घोटाले की सारी जिम्मेवारी डीजीएसई पर डाल रहे हैं।
जवाब देने से बचते रहे अफसर
इस संबंधी जब मुख्य सचिव राकेश सिंह से संपर्क किया गया तो उन्होंने कहा, 'मैं अपने परिवार के साथ बनारस में हूं। अभी इसका उत्तर नहीं दे सकता, लौटने पर ही कुछ बताऊंगा।Ó प्रमुख शिक्षा सचिव अंजलि भावड़ा ने मीटिंग में व्यस्त होने की बात कही। बाद में उन्होंने मोबाइल नहीं उठाया। इसी तरह सीएम के प्रिंसिपल सेक्रेटरी एसके संधू ने फोन नहीं उठाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn